El primer semestre del 2019 ha significat un avenç multinivell per a la igualtat, farcit de canvis normatius, d'eines i materials de sensibilització i una demanda de recursos i formació en igualtat entre homes i dones en l'àmbit laboral creixent per part de les empreses.
Com en l'elaboració dels principals instruments per a la consecució de la igualtat de gènere a les empreses, on és indispensable el compromís l'organització, de les persones treballadores i de la representació sindical, en l'erradicació de les desigualtats, també cal l'empenta i implicació des de tots els espais: el legislatiu, el de la concertació social, el de les organitzacions i, com a marc general, una estratègia mundial d'abast global.
Aquest primer semestre del 2019 ha estat farcit de moviments vers la consecució de la igualtat i ha significat un vertader revulsiu cap a l'eixamplament de la implicació en la igualtat de gènere.
Aquests impulsos, que són recompenses, suposen el millor esforç per a la superació dels obstacles.
D'entre totes les embranzides destaca, pel seu abast mundial, la implantació dels Objectius de Desenvolupament Sostenible (ODS) de Nacions Unides, que mostra la voluntat de l'Administració de la Generalitat en entomar les directrius comunes i universals i adequar-hi les polítiques públiques, i pels canvis que implica a la normativa vigent del nostre país, el Reial Decret-Llei 6/2019, d'1 de març.
Ambdues actuacions, han suposat una manifestació del compromís polític, que s'adapta i respon a les demandes creixents de la població i s'adreça a l'horitzó del canvi cultural organitzatiu, ja en marxa, que incorpora la igualtat com un valor primordial.
A més, amb l'afany d'aterrar les propostes polítiques, la Direcció General d'Igualtat va presentar la plataforma per a l'elaboració dels plans d'igualtat, que recull les eines ja existents per a la diagnosi i el seguiment i avaluació dels plans i les complementa d'una específica per al disseny del pla d'acció i l'adaptació de l'eina de diagnosi per a empreses de menys de 50 persones treballadores.
L'àmplia oferta formativa ha continuat essent un dels puntals de la tasca feta per la Direcció General d'Igualtat en matèria de sensibilització i capacitació d'equips i professionals, amb un total de 23 cursos realitzats durant aquests primers mesos i una participació de 822 persones.
El mooc ' A la feina, iguals ', una píndola formativa de només quinze minuts de durada, és l'últim recurs formatiu creat per la Direcció general.
Es presenta en un format àgil, amè i de contingut obert, accessible des del web de l'Àrea d'Igualtat d'Oportunitats, que permet conèixer els principals conceptes al voltant de la igualtat entre dones i homes a l'àmbit laboral.
Es tracta d'una eina estratègica potent per a introduir i assegurar uns coneixements bàsics de respecte entre dones i homes, adreçat a les persones treballadores i d'interès per a tota la ciutadania.
A més, és un bon recurs per formar part del document d'acollida o benvinguda per a les persones de nova incorporació a les empreses i organitzacions compromeses amb la igualtat d'oportunitats de dones i homes en la seva estructura.
Totes aquetes embranzides suposen un conjunt d'eines multinivell que permeten treballar la igualtat a l'organització des de la vessant de sensibilització fins a l'elaboració complerta del pla d'igualtat que, complementàriament amb la resta de projectes, fan d'aquest primer semestre del 2019, una fita en avenços i compromís.